**Dr. Kozma Ákos**

alapvető jogok biztosa

részére

Alapvető Jogok Biztosának Hivatala

Budapest

Falk Miksa utca 9-11.

1055

Alulírottak, a Pedagógusok Demokratikus Szakszervezete (továbbiakban: PDSZ), és a Pedagógusok Szakszervezet (továbbiakban: PSZ) helyi szervezeteit képviselő pedagógusok

**indítványozzuk,**

hogy az alapvető jogok biztosa a 2011. évi CXI. törvény (a továbbiakban: Ajbt.) 18. § (4) bekezdése alapján hivatalból **indítson eljárást a Pécsi, a Siklósi, a Mohácsi, a Tamási, a Szekszárdi, a Kaposvári, illetve a Siófoki Tankerületi Központ fenntartásában működő köznevelési intézményekben fennálló pedagógushiány kivizsgálása céljából**, mivel álláspontunk szerint ez **többszörös alapjogi visszásságot okoz. Az érintett régióban megjelenő pedagógushiány sérti**

* **a gyermekek Alaptörvény XVI. cikk (1) bekezdésében biztosított megfelelő védelmehez és gondoskodáshoz való jogát,**
* **az Alaptörvény XI. cikkében biztosított művelődéshez, ezen belül az oktatáshoz való jogot, továbbá**
* **a szülők Alaptörvény XVI. cikk (2) bekezdésben foglalt neveléshez való jogát.**

Mindezekre tekintettel indítványozzuk, hogy az alapvető jogok biztosa **kezdeményezze a megnevezett tankerületeknél, illetve az oktatás ágazati irányítását megvalósító illetékes miniszternél az említett köznevelési intézményekben tanuló gyermekek oktatáshoz való jogával összefüggő visszásságok orvoslását.**

1. **Tényállás**

A felsorolt tankerületi központok feladatellátási helyein jelentős mértékű hiányok mutatkoznak a megfelelő képzettséggel rendelkező pedagógusok foglakoztatása terén. Ezt az állításunkat egy összefoglaló táblázattal, illetve egy ábrával kívánjuk alátámasztani.

Az alábbi, *1. számú táblázatban* megyékre lebontva látható, hogy az egyes pedagógusi tevékenységekben foglalkoztatottak köréből milyen arányban és konkrétan milyen számban hiányoznak a megfelelő végzettséggel rendelkező pedagógusok. Ebből kiemelésre érdemesnek tartjuk a természettudományos végzettségű pedagógusok hiányát, ami a tolna megyei területet sújtja legerőteljesebben. Itt az előírt pedagóguslétszám közel fele hiányzik, de e hiány aránya a másik két megyében is bőven meghaladja az előírt létszám harmadát. Amennyiben az adatokat összegezzük, láthatjuk, hogy az érintett régióban 677 betöltetlen álláshely van.

***1. táblázat: Az egyes pedagógusi tevékenységekben (tanító, gyógypedagógus, tantárgyban vagy tantárgycsoportban tanító tanár) milyen arányban (%) és mekkora számban (N) hiányoznak pedagógusok a 2021. évi 8. évfolyamos kompetenciamérés adatai alapján az egyes megyékben (az egyes megyékben a feladatellátási helyek teljes száma n. Forrás: Az OKM kutatói adatbázisai, telephelyi adatok.***

A következő, 1. számú ábrán azt mutatjuk be, hogy egy-egy feladatellátási helyen átlagosan hány olyan foglalkoztatott tanít, aki nem rendelkezik megfelelő pedagógusi képesítéssel. Ez az ábra az országos helyzetet tükrözi, amelyből kiemeljük, hogy a Baranya, Somogy és Tolna megyében (vagyis a Dél-Dunántúlon) működő tankerületek fenntartásában lévő feladatellátó helyeken átlagosan 2,19 fő az a nevelést-oktatást végző foglalkoztatott, aki nem rendelkezik pedagógus végzettséggel.

******

***1. ábra: A pedagógus képesítés nélkül tanítók átlagos száma a régiókban a feladat ellátási helyeken a 2021. évi OKM 8. évfolyamos adatai alapján. Forrás: Az OKM kutatói adatbázisai, telephelyi adatok.***

Elemzésünkben nem elégedhetünk meg önmagában a pedagógushiány bemutatásával, ennek okaira is szükséges utalnunk. Tisztában vagyunk azzal, hogy az alapvető jogok biztosa nem vizsgálhatja a foglalkoztatási jogviszony keretein belül keletkezett sérelmeket, mivel ezek nem alapjogi jellegű sérelmek, mégsem hagyhatjuk ki elemzésünkből a pedagógusok helyzetét. Ez ugyanis jelentősen hozzájárul ahhoz, hogy a bemutatott pedagógushiány kialakult. Álláspontunk pedig az, hogy az okok kezelése révén lehet a hiányra megfelelő megoldást találni. Mindezek tükrében fontosnak tartjuk leszögezni a következőket.

* A köznevelésben dolgozók példátlanul alacsony fizetése nem teremti meg a méltó élet anyagi feltételeit. Tény, hogy Magyarországon a garantált bérminimumra (amely 2022-ben bruttó 260 ezer forint) ki kell egészíteni a pedagógusok bérét.
* Alapvető érdeksérelem a pedagógusok erkölcsi-anyagi megbecsülésének teljes hiánya: bértáblájuk szerint 14 évig ugyanazt a bért kapják. Nincs még egy szakma (különösen értelmiségi besorolásban), amely csaknem másfél évtizedig semmilyen anyagi előmenetelt nem kínál a dolgozónak! Mindez rombolja az oktatásban dolgozók tekintélyét növendékeik, a társadalom előtt.
* Az „egyenlő munkáért egyenlő bér” elvét alapvetően sérti, hogy a pedagógusok heti óraszámát 22-26 órában határozzák meg, vagyis ugyanannyi pénzt kap az, aki 22, illetve az is, aki 26 órát tanít.
* Sérül az oktatásban dolgozók joga, amikor a helyettesítéseket, a túlmunkát nem fizetik ki. A dolgozók nagy része másod- és harmadállást kénytelen vállalni, így elesik a pihenéshez való jogtól is.
* A pedagógusoknak nincs joguk a szakmai autonómiához, a szabad tankönyvválasztáshoz, amelynek – az alábbiak szerint – a diákok a kárvallottjai.
* Végül a jogalkotó tövényben korlátozta a köznevelésben dolgozók sztrájkhoz való jogát, amely az indítványozók szerint alapjog.

1. **Az alapjogi visszásság megjelölése**

1. **A gyermeki jogok és az oktatáshoz való jog sérelme**

Az **Alaptörvény XVI. cikk (1)****bekezdése** garantálja a **gyermekek jogait.** Eszerint *„[m]inden gyermeknek joga van a megfelelő testi, szellemi és erkölcsi fejlődéséhez szükséges védelemhez és gondoskodáshoz.”* Az **Alaptörvény XI. cikke** biztosítja továbbá a **művelődéshez való jogot**, amelyet Magyarország – többek között – az ingyenes és kötelező alapfokú, az ingyenes és mindenki számára hozzáférhető középfokú oktatással, továbbá az oktatásban részesülők törvényben meghatározottak szerinti anyagi támogatásával biztosítja.

A köznevelésról szóló 2011. évi CXC. törvény (továbbiakban: Köznevelési törvény) preambuluma rögzíti, hogy a törvény megalkotásának célja – többek között – a *„felnövekvő nemzedékek [...] minőségi oktatása”*. A Köznevelési törvény 2. § (1) bekezdése szerint pedig *„Az Alaptörvényben foglalt ingyenes és kötelező alapfokú, valamint ingyenes és mindenki számára hozzáférhető középfokú nevelés-oktatáshoz való jog biztosítása az érettségi megszerzéséig, a szakgimnáziumi, illetve a szakiskolai nevelés-oktatásban az Szkt. 3. § (1) bekezdés a) és b) pontjában meghatározottak szerint, a készségfejlesztő iskola tekintetében pedig az utolsó gyakorlati évfolyam befejezéséig az állam közszolgálati feladata.”* Vagyis az **oktatási rendszer létrehozatalának célja a minőségi oktatás, ennek feltételeit pedig az államnak kell megteremtenie**. Könnyen belátható, hogy a minőségi oktatás egyik elsődleges pillére a megfelelő számú és megfelelő képesítéssel rendelkező pedagógus foglalkoztatása a köznevelési intézményekben.

A Köznevelési törvény 3. § (6) bekezdése szerint *„[a] köznevelés kiemelt feladata az iskolát megelőző kisgyermekkori fejlesztés”*. Ezzel szemben jelentős az óvodapedagógus-hiány, amely miatt az óvodáskorú – és az óvodába járás kötelezettségével érintett – gyermekek nem kapják meg azt a szakmai ellátást, amelyre életkori sajátosságaik alapján joguk és szükségük van, s amely felkészíti őket az iskolakezdésre. Az általános és középiskolákban tapasztalható pedagógus- és szakemberhiány miatt a tanköteles, illetve alap- vagy középfokú tanulmányaikat a tankötelezettség idején túl is folytatni kívánó gyermekek, tanulók jogai sérülnek, mert szaktanárok hiányában nem kapják meg a továbbtanulásukhoz, társadalmi előmenetelükhöz szükséges minőségi oktatást.

Mindezekre tekintettel úgy véljük, hogy a pedagógusok tényállásban bemutatott mértékű hiánya **sérti a gyermekek oktatáshoz való jogát, ezáltal pedig sérelmet szenved a gyermekek megfelelő védelemhez és gondoskodáshoz való joga is.**

1. **A szülő neveléshez való jogának sérelme**

A tankötelezettség – kötelező taníttatás – alaptörvényi előírása [Alaptörvény XVI. cikk (3) bekezdés] valójában a szülők neveléshez való jogának korlátozását is jelenti. A szülő jogainak ezt a korlátozását az a legitim cél igazolja, hogy az államnak érvényesítenie kell a gyermek megfelelő védelemhez és gondoskodáshoz való jogát, továbbá oktatáshoz való jogát, és ezt az oktatás bizonyos mértékű kötelezővé tételével képes csak biztosítani.

A korlátozás azonban csak abban az esetben lehet szükséges és arányos, ha az oktatási rendszer valóban képes az előzőekben rögzített célok elérésére. A tankötelezettség egy jó oktatási rendszerben alkotmányos és legitim módon korlátozza a gyermek és a szülő jogait. A színvonalas oktatás ugyanis a gyerek fejlődését szolgálja és olyan ismereteket ad, amelyet a szülő nem biztos, hogy képes lenne nyújtani. Amennyiben azonban az oktatási rendszer nem tudja biztosítani sem a gyermeki jogo, sem az oktatáshoz való jog érvényesülését, akkor a szülő neveléshez való jogát minden legitim cél nélkül korlátozza. Megjegyzendő, hogy az állam kötelezettsége, hogy biztosítsa az egyes alapvető kötelezettségek teljesítésének megfelelő feltételeit. A tankötelezettség esetében ehhez a megfelelő minőségben működő oktatási rendszer működtetése szükséges. Amennyiben tehát a köznevelési intémzényekben nincs megfeleő számú és képesítésű pedagógus, akkor az állam nem teljesíti a polgárai irányában fennálló kötelezettségeit.

​​A régióban tapasztalható pedagógushiány miatt a szülőknek egyre több pénzt kell magántanárokra költeniük, hogy gyermekük nyelvtanulásához, továbbtanulásához, szakmai felzárkóztatásához megteremtsék a feltételeket. Sok településen a megfelelő iskola kiválasztása is gondot okoz, ha hiányoznak tanítók, tanárok. Mindez azt jelenti, hogy **a pedagógushiány visszásságot okoz a szülő neveléshez való jogával összefüggésben is.**

1. **Az alapjogi visszásságokkal összefüggő további tényezők**

Feltétlen hangsúlyozást érdemel, hogy mivel az iskolák – a meglévő pedagógusok túlterheltsége és a forráshiány miatt – nem tudják ellátni kultúraközvetítő szerepüket, egyre kevesebb a színház- és múzeumlátogatás, a kirándulás, amit a szülőknek kell pótolniuk és megszervezniük, miközben erre egyre kevesebbeknek van lehetőségük. Mindez növeli az esélyegyenlőtlenséget a szülők és a diákok körében is. Történik ez annak ellenére, hogy a Köznevelési törvény 1. § (1) bekezdésének második mondata szerint a törvény *„[k]iemelt célja a nevelés-oktatás eszközeivel a társadalmi leszakadás megakadályozása és a tehetséggondozás.”*

Ugyan nem alapjogi sérelem, de indítványunkból nem hagyhatjuk ki, hogy az előzőekből következően sérülnek Magyarország gazdaság érdekei is, mert a megfelelő köznevelési alapok megteremtése híján egyre kevesebb lesz az olyan munkavállaló, aki képes megfelelni a XXI. századi technológiára épülő elvárásoknak. A szaktanárok hiánya miatt egyre kevesebb orvos, mérnök, kutató stb. lesz az országban, ami csökkenti a társadalom versenyképességét, sőt akár további alapjogok sérelméhez vezethet – csorbíthatja pl. az állampolgárok egészségügyi ellátáshoz való jogát.

………..

Mindezekre tekintettel kérjük a tisztelt Alapvető Jogok Biztosát, hogy szíveskedjen a jelzésünkben foglaltakat **kivizsgálni**, és az alapjogi visszásság megfelelő orvoslása érdekében **kezdeményezze az érintett tankerületeknél és a felelős miniszternél hogy tegyék meg a megfelelő lépéseket a pedagógushiány felszámolására**.

Kérjük, hogy a foganatosított intézkedésekről az indítványozók által kapcsolattartásra kijelölt Solyómné Baranyai Elzát (pdszirodapecs@gmail.com) és Bittnerné Tóth Krisztinát (pszbaranya@pedagogusok.hu) értesíteni szíveskedjék.

Pécs, 2022. október 5.

Tisztelettel:

|  |  |
| --- | --- |
| …………………………………………………….. | ………………………………………………….. |

|  |  |
| --- | --- |
| …………………………………………………….. | ………………………………………………….. |

|  |  |
| --- | --- |
| …………………………………………………….. | ………………………………………………….. |

|  |  |
| --- | --- |
| …………………………………………………….. | ………………………………………………….. |

|  |  |
| --- | --- |
| …………………………………………………….. | ………………………………………………….. |

|  |  |
| --- | --- |
| …………………………………………………….. | ………………………………………………….. |